KIRJALLINEN KYSYMYS E-1286/01 esittäjä(t): Theresa Villiers (PPE-DE) komissiolle. Autovero.



Virallinen lehti nro 364 E , 20/12/2001 s. 0076 - 0077



KIRJALLINEN KYSYMYS E-1286/01 esittäjä(t): Theresa Villiers (PPE-DE) komissiolle (3. toukokuuta 2001) Aihe: Autovero Komission jäsen Bolkestein käsitteli Hoevelakenissa 17. maaliskuuta 2000 sisämarkkinoiden toteutumisesta verotuksen ja kilpailun näkökulmasta pitämässään puheessa autoverotusta. Bolkestein totesi, että valmisteveroja tarkasteltaessa törmätään esimerkiksi autojen rekisteröintiveroon liittyvään ongelmaan. Jos ostaa uuden auton Alankomaissa, on maksettava rekisteröintivero. Kuitenkin, jos muuttaa asumaan ja töihin toiseen jäsenvaltioon ja haluaa uudet rekisterikilvet, 11 jäsenvaltiossa rekisteröinnistä joutuu maksamaan uudelleen. Maksuja ei palauteta eikä niihin saa helpotuksia. Voiko komissio kertoa, suunnitteleeko se rekisteröintiveron yhdenmukaistamista tai onko sillä muita suunnitelmia autoverojen koordinoimiseksi? Frederik Bolkesteinin komission puolesta antama vastaus (3. heinäkuuta 2001) Kuten arvoisa parlamentin jäsen varmasti tietää, komissio teki vuonna 1998 ehdotuksen neuvoston direktiiviksi(1), jonka yleisenä tavoitteena on jäsenvaltiosta toiseen muuttavien henkilöiden mukanaan viemien ajoneuvojen verotuskohtelun saattaminen paremmin yhtenäismarkkinoiden perusajatusta ja periaatteita vastaavaksi. Ehdotuksessa on käsitelty myös kaksinkertaista rekisteröintiverotusta ja liian suuria autoveroja, joista kansalaiset ovat toistuvasti valittaneet ja joista tuomioistuin on antanut tuomioita. Jäsenvaltiot ovat käsitelleet ehdotusta ainoastaan yhden kerran, helmikuussa 1999, mistä lähtien ehdotus on odottanut neuvoston pöydällä. Parlamentti antoi ehdotuksesta myönteisen lausunnon kesäkuussa 1999. Komissio aikoo antaa autoverotusta koskevan tiedonannon ennen tämän vuoden loppua tai vuoden 2002 alussa keskustelun käynnistämiseksi jäsenvaltioiden, yhteisön toimielinten ja muiden osallisten kanssa tulevista toimintavaihtoehdoista koko yhteisössä ja jäsenvaltioissa. Kyseisessä tiedonannossa otetaan esiin muun muassa maksetun rekisteröintiveron uudelleen maksaminen tai palauttamattomuus erityisesti silloin, kun henkilöauto muutetaan pysyvästi toiseen jäsenvaltioon. Komissio odottaa tämän keskustelun tuloksia ennen tarkempien aloitteiden tekemistä tässä asiassa. Komissio on kuitenkin neuvoston direktiivin 83/183/ETY(2) 1 artiklan mukaisesti jatkuvasti korostanut yhtäältä kulutusverojen ja toisaalta rekisteröinnin yhteydessä maksettavien maksujen ja auton käyttöön jäsenvaltion alueella liittyvien kausiluonteisten maksujen erottamista toisistaan. Komission mielestä kyseisen direktiivin 1 artiklan 2 kohta koskee ainoastaan kausiluonteisia maksuja, jotka liittyvät ajoneuvon käyttöön jäsenvaltion alueella, sekä rekisteröinnin yhteydessä maksettavia maksuja (rekisteröintimaksut). Rekisteröintimaksun määrän on vastattava suunnilleen rekisteröinnistä vastaavien viranomaisten suorittamien palvelujen kustannuksia. Kaikki muut joidenkin jäsenvaltioiden auton rekisteröinnin yhteydessä veloittamat verot ovat niiden nimityksestä riippumatta komission näkemyksen mukaan saman direktiivin 1 artiklan 1 kohdassa tarkoitettuja veroja, joista on kyseisen säännöksen mukaan myönnettävä vapautus asuinpaikan muuton yhteydessä. Koska vähemmistö jäsenvaltioista ei noudata tätä velvollisuutta, komissio on jo aloittanut jäsenyysvelvoitteiden noudattamatta jättämistä koskevat menettelyt niitä vastaan tai valmistelee sellaisten aloittamista. (1) EYVL C 108, 7.4.1998. (2) Neuvoston direktiivi 83/183/ETY, annettu 28 päivänä maaliskuuta 1983, luonnollisten henkilöiden henkilökohtaisen omaisuuden lopullisessa maahantuonnissa jäsenvaltiosta sovellettavista verovapauksista, EYVL L 105, 23.4.1983.